钦定古今图书集成/方舆汇编/职方典/第1419卷 > 思恩府星野考 府志
## 钦定古今图书集成/方舆汇编/职方典/第1419卷 > 思恩府星野考 府志

府总

思恩古隶蛮服，明中始入版图，从前茫无可稽。即查诸《皇舆考》《一统志》《舆地图》，俱未载有分野。考《太白阴经》内载“分野，南斗、牵牛，吴之分，于辰在丑为星纪，于野在会稽、九江、丹阳、豫章、庐江、广陵、安陆、临淮、苍梧、郁林、桂阳、合浦、交趾、九真、日南、南海、建安，属扬州。” 以是推之，思恩故交趾地边近日南，以道里准之，于星应牛，于野应扬州，于辰应丑。又天文主管分野内载粤西全省属翼、轸，则思恩于星又当属翼、轸，于辰应已，于野应荆州。似此星各异，分野究无一定。今查《粤西诸郡邑志》星载翼、轸野属荆州，惟梧州星属牛、女，而武缘野在扬州。是本省郡邑亦有不同者。至于西隆、西林、泗城去思恩又远千里有馀，而与滇黔侧近，似此则又参乎井鬼之间矣。总之“天地元微” ，即先哲所见已自各殊。矧后人讵能测其精深，而欲妄为论定，何异管窥见小耶？